SKRIFTLIG FORESPØRGSEL P-2672/00

af Hanja Maij-Weggen (PPE-DE) til Kommissionen

(2. august 2000)

Om: En skrivelse fra Sir Leon Brittan om billig medicin til Afrika

Kan Kommissionen bekræfte rapporterne i den nederlandske morgenavis Trouw af 18.7.2000 om, at den tidligere kommissær Sir Leon Brittan i 1998 pr. brev protesterede over for den sydafrikanske regering mod en lov, som gør det muligt at producere og eksportere billig medicin, fordi denne lovgivning ville have været til skade for den farmaceutiske industri i EU?

Er Kommissionen enig i, at det er uendelig langt vigtigere, at borgerne i Sydafrika og andre afrikanske lande får stillet økonomisk overkommelig medicin til rådighed bl.a. mod aids, tuberkulose og malaria, end at den europæiske farmaceutiske industris konkurrencestilling opretholdes, og at det snarere er den pågældende industris pligt også selv at producere økonomisk overkommelig medicin til udviklingslande?

Er Kommissionen rede til at trække skrivelsen fra Sir Leon Brittan tilbage?

Hvilke foranstaltninger agter Kommissionen at træffe for at medvirke til, at de afrikanske lande kan få adgang til økonomisk overkommelig medicin mod folkesygdomme i Afrika som f.eks. aids, tuberkulose og malaria bl.a. også på baggrund af den nylige aids-konference i Durban?

Samlet svar afgivet på Kommissionens vegne af Pascal Lamy på skriftlige forespørgsler E-2316/00 og P-2672/00

(29. september 2000)

Kommissionen bekræfter, at den tidligere kommissær Sir Leon Brittan i marts 1998 sendte et brev til den daværende sydafrikanske vicepræsident M'Beki. Kommissæren havde dengang handel som sit ansvarsområde og gav i brevet udtryk for bekymring over, at en lov om ændring af den sydafrikanske lov om kontrol med medicin og beslægtede substanser måske ikke kunne forenes med Sydafrikas forpligtelser i henhold til WTO-aftalen om handelsrelaterede intellektuelle ejendomsrettigheder (TRIPS), og at det kunne få negative virkninger for den europæiske pharmaceutiske industris interesser, hvis loven blev gennemført. En kopi af brevet er blevet sendt direkte til det ærede medlem og Parlamentets sekretariat.

Det er efter Kommissionens opfattelse vigtigt at få etableret international beskyttelse af intellektuelle ejendomsrettigheder for at tilskynde til investering i forsknings- og udviklingsaktiviteter vedrørende lægemidler og vacciner mod livstruende sygdomme som HIV/AIDS, malaria og tuberkulose. Fællesskabet vil fortsætte med at føre en politik for, at alle WTO-medlemmer gennemfører alle TRIPS-aftalens bestemmelser. Det bør i den forbindelse nævnes, at TRIPS-aftalen er tilstrækkelig fleksibel til, at det er muligt at beskytte anliggender, der angår den offentlige sundhed, også således at der under visse omstændigheder kan blive tale om tvungen licensgivning. Kommissionen finder det meget vigtigt, at alle WTO-medlemmer vedtager en lovgivning om intellektuelle ejendomsrettigheder, som er helt i overensstemmelse med deres internationale forpligtelser, men ønsker ikke at presse på for at få landene til at vedtage en lovgivning, der er strengere end TRIPS-aftalen.

Problemet vedrørende adgang til sundhedspleje i udviklingslandene er imidlertid langt mere alvorligt og kompliceret end hvad almindelig fokusering på de handelsrelaterede aspekter kunne tyde på. Det er nødvendigt at angribe problemet på flere fronter. Den nuværende Kommission, der har gjort adgang til sundhedspleje til et af sine vigtigste indsatsområder, vedtog den 20. september 2000 en meddelelse om nye rammer for en fremskyndet indsats fra Fællesskabets side mod større overførbare sygdomme som HIV/AIDS, malaria og tuberkulose i forbindelse med bestræbelserne for fattigdomslempelse.

I meddelelsen er opstillet tre bredere indsatsområder:

- optimering af nyttevirkningerne af bestående interventioner ved at styrke sundhedstjenesterne

- bedre adgang til essentielle lægemidler til en overkommelig pris gennem en global tilgang, som bl.a. kunne omfatte differentieret prisfastsættelse, frivillige licensaftaler, parallelhandel, øget lokal produktionskapacitet og revision af takst- og beskatningsmulighederne i hvert land

- øgede investeringer i forskning og udvikling til bekæmpelse af de tre sygdomme, herunder nyskabende partnerskaber mellem den offentlige og den private sektor.

Kommissionen fortsætter en bredt baseret dialog med alle berørte parter inden for rammerne af denne indsats. Et rundbordsmøde på højt niveau er fastsat til den 28. september 2000 med deltagelse af WHO, UNAIDS og WTO, højtstående regeringsrepræsentanter fra udviklingslande og medlemsstater, Europa-Parlamentsmedlemmer, repræsentanter for det civile samfund, europæiske pharmaceutiske virksomheder og forskningsagenturer.